उसका दिल मानुषी पर आया, लेकिन सिद्धू से उसके एक्स्ट्रा मैरिटल अफेयर की बात सुनकर वह हैरान रह गया
ऐसी बिंदास लड़की घर-गृहस्थी के चक्कर में होगी, सोचना भी पाप लगता है। ऐसा इसलिए भी कि आप खुद नहीं चाहते कि वह ऐसी हो।
“ये गजल तो मेहदी हसन साहब की है, जो आप इतनी देर से गुनगुना रहे हैं?” दिल्ली एयरपोर्ट के रेस्तरां में बैठा चाय पी रहा था। मुझे पता ही नहीं चला कि कोई ठीक पास में आकर बैठ गया है। निगाह उधर की तो देखा यही कोई पच्चीस-तीस साल के बीच की लड़की जैसी महिला मुस्कराती हुई मेरी तरफ देख रही थी। उसकी आंखों में जरा भी अजनबीपन नहीं था। लग रहा था, जैसे हम साथ ही आए हैं और फ्लाइट के इंतजार में साथ ही बैठे हैं।
''नहीं, ये बेगम अख्तर ने गाई है और फैज साहब की लिखी गजल है,” मैंने बताया।
वह हंस दी, ''ये गजल दोनों ने गाई है, 'आए कुछ अब्र, कुछ शराब आए,’ वैसे दोनों के लिए लिखा फैज साहब ने ही है,” कहते हुए वह जोर से हंस दी।
''ठीक फरमा रही हैं आप। कुछ बरसों तक तो इसे अलग-अलग गजल ही समझता रहा, क्योंकि दोनों की गायकी भी तो अलग है। वह तो एक दिन जब बोल पर ध्यान गया तो समझ आया कि अरे, ये तो एक ही गजल है। अपनी नासमझी से ज्यादा इन गायकों की खूबी का पता चला। दरअसल, मैं धुन पर ही मोहित होता हूं, बोल मुझे याद नहीं रहते।”
मैं इतना क्यों बता रहा था नहीं मालूम, मगर उसे बताने का मन हो रहा था कि वह इतने ध्यान से दोनों कोहनियों का स्टैंड बना, चेहरा उसमें फंसा कर सुन रही थी।
''बेगम अख्तर हों या हसन साहब, ये लोग भी तो कई बार धुन ही धुन में न जाने कितनी बार बोल भूलते रहे हैं, बेगम तो ‘जिंदगी’ और ‘रौशनी’ में गड़बड़ कर जाती थीं और कमाल यह कि संभाल भी कितनी आसानी से लेती थींथी।” ये भी कम उस्ताद नहीं थी, उसने इस एक वाक्य से बता दिया।
“मैं मानुषी…” कहते हुए उसने हाथ आगे बढ़ा दिया।
गुलाबी हाथ सामने था और मुझे अपने हाथ को देखने का भी समय नहीं मिला, जैसे उसने ही मेरा हाथ पकड़ लिया हो।
हाथ तो मिला लिया, लेकिन सारी तहजीब को तो जैसे चाय में घोल कर ही पी गया था कि उसे अपना नाम नहीं बताया। सोच रखा था, पूछेगी तो ही बताऊंगा। मेरा यह अनुभव है कि परिचय यदि जल्दबाजी में होता है तो उसकी उम्र लंबी नहीं होती।
“आप दिल्ली की तो नहीं लगतीं, जुबान बहुत साफ है तुम्हारी।” आप से तुम पर आने के बहुत फायदे हैं, लेकिन मैं हड़बड़ी में कुछ ज्यादा ही जल्दी कर गया।
''सही अंदाजा… कनाडा से हूं,” कह कर जोर से हंस दी। “दस साल से कनाडा में हूं। उसके पहले भारत के कई हिस्सों में रही, जहां पिताजी के तबादले होते रहे। हां, घर में उर्दू-हिंदी का माहौल था, इसलिए जुबान उतनी खराब नहीं हुई।” हंसती-मुस्कराती आंखें बोल रही थीं।
“तो फिर यहां दिल्ली..?” मुझे लगा कितना अच्छा हो कि ये कहे कि भोपाल जा रही हूं, लाइफ बन जाएगी फिर तो। यहां भी फ्लाइट तक साथ और आगे भी क्या भरोसा, और साथ मिलता रहे, जब तक भोपाल में रुके।
“मुंबई जा रही हूं... वहां से देर रात कनाडा की फ्लाइट है।” उसने बताया तो ऐसा लगा जैसे भोपाल की सारी झीलें खाली हो गई हों। अरमानों पर पड़ा घड़ों पानी भी अब उन झीलों को भर नहीं पाएगा, मुझे पता था।
“तो ये दिल्ली के बजाय मुंबई से..?” समझ नहीं पा रहा था या समझना चाह रहा था कि कहीं यह कनाडा का कोई सस्ता रास्ता तो नहीं है।
वह जो सोचती थी, उसके चेहरे पर लिखा नजर आ जाता था, मैंने पढ़ा-लिखा था। इतनी आसानी से तो कुछ नहीं बताऊंगी बच्चू। सफेद ब्लैक बोर्ड ऐसा ही होता है क्या!
''दरअसल, मुझे किसी से मिलना है मुंबई में।” उन्हीं बोलती-मुस्कराती आंखों से लिखा अपने चेहरे पर।
''वही तो मुझे लगा कि दिल्ली से तो फ्लाइट सस्ती मिलती है कनाडा की, फिर मुंबई क्यों!”
“ठीक कहा, मगर कुछ बातें सस्ते-महंगे से परे होती हैं।” कह कर वह चुप मार गई। उसके चेहरे पर लिखा नजर आने लगा 'ब्रेकिंग न्यूज’, अब और पूछो, तब जवाब दूंगी।
“हां, यह तो ठीक कहा तुमने!” मैं यह भी पढ़ रहा था उसके चेहरे पर कि यदि मैंने नहीं पूछा तो भी वह तो बता कर ही रहेगी।
''अच्छा अंदाजा लगाइए, मुझे क्या काम हो सकता है मुंबई में?” अब वह मेरे मजे लेने लग पड़ी थी।
“कोई रिश्तेदार, कोई रुका हुआ काम या नहीं बता सकता... मुश्किल सवाल है। हजार काम हो सकते हैं। असल क्या है, अब तुम ही बता दो, क्योंकि तुम बगैर बताए तो जाने वाली नहीं हो।” अब मैं भी बेतकल्लुफी पर उतर आया था।
''अरे वाह! आप तो चेहरा देख कर मन की किताब भी पढ़ लेते हैं। सही कहा, बताऊंगी तो सही।” कह कर वह चुप हो गई, जैसे जांच रही हो मेरी बेचैनी चरम तक पहुंची या नहीं।
''तुम कनाडा में क्या करती हो? वहां कौन-कौन है?” अब कनाडा के शहरों के नाम याद नहीं आ रहे थे, वरना यही पूछ लेता, अच्छा वहां रहती हो क्या!
“इंग्लिश पढ़ाती हूं स्कूल में, मास्टरनी हूं। एक अदद पति और दो बच्चे भी रखती हूं।”
थोड़ा इंटरेस्ट कम हो गया मेरा, जैसे चेहरा बुझने को हो आया, क्योंकि ऐसे जवाब की उससे उम्मीद नहीं थी, गलत आशंका नहीं थी। ऐसी बिंदास लड़की घर-गृहस्थी के चक्कर में होगी, सोचना भी पाप लगता है। ऐसा इसलिए भी कि आप खुद नहीं चाहते कि वह ऐसी हो।
''लगती तो नहीं हो!” मैंने फिर भी उसकी तरफ देखते हुए कहा।
''क्या..? मास्टरनी, पत्नी या बच्चे या अंग्रेजी...? क्या नहीं लगती हूं?” पूरे मजे के मूड में आ गई थी वो।
''न... नहीं... बच्चे... और वो भी दो?” कहना तो पति का चाह रहा था, मगर बदल दिया ऐन वक्त पर, जैसे शार्प मोड़ पर गाड़ी गड्ढे में गिरने से बचा लेता है ना कुशल कार ड्राइवर।
''हां, बेटी आठ साल की है और बेटा छह का। और पति…” कह कर वह रुकी तो मैंने ही उसे रोक दिया, “रहने दो, उनकी उम्र नहीं जानना मुझे।” सुन कर वह खिलखिला पड़ी।
''तो तुम अकेली ही आई हो, बच्चे?” बेकार-सा सवाल था, लेकिन जरूरी भी।
“हां, मेरे पति अंग्रेज हैं और बच्चे भी उन जैसे ही हैं। यहां आते ही बीमार हो जाते हैं। एक ही बार आए हैं। मैं भी नहीं कहती कि साथ चलो और वो भी कहते हैं, तुम ही हो आओ, कुछ दिन हम भी जी लें।” कहती हुई वह हंसने लगी।
“तो कितने साल बाद आई हो इस बार?” मैंने यूं ही पूछ लिया। दिलचस्पी कम होती जा रही थी और उम्मीद भी।
“हर साल दिसंबर में आती ही हूं, आखिरी सप्ताह में, पूरे दस दिन के लिए।” उसने फिर जाल फेंका, अपन उलझने को कतई तैयार नहीं थे, इसलिए कोई रिएक्शन नहीं दी।
“यहां आकर जैसे मैं रिचार्ज हो जाती हूं। इसीलिए मेरे अंग्रेज मियां कहते हैं कि तुम इंडिया हो आओ, ताजी हो जाओगी।” वह बोलती जा रही थी, मगर लग रहा था, जैसे कहीं दूर से आवाज आ रही है।
“अभी तुम्हारी फ्लाइट कितने बजे की है?” उसे फिर पटरी पर लाने की गरज से मैंने पूछा।
“लखनऊ की फ्लाइट से तय करूंगी कि कितने बजे की लेना है।” फिर फॉर्म में आने लगी थी वो।
“लखनऊ की फ्लाइट?” अचकचा गया मैं।
“साफ-साफ क्यों नहीं पूछ लेते, जो पूछना है। चलो, तुम्हारी फ्लाइट को कितना समय है?” वह जल्दी में दिखी।
“बस, किसी भी समय, टाइम तो हो गया है, बोर्डिंग अनाउंसमेंट होना है।” मैंने फ्लाइट-चार्ट की तरफ देखते हुए बताया।
“यानी ज्यादा समय नहीं है… तो किस्सा-ए-मुख्तसर यूं है कि जब मैं पहली बार कनाडा से अकेली आई थी, तो बगल की सीट पर सिद्धू यानी सिद्धार्थ बैठा था। इतनी लंबी फ्लाइट पहली बार इतनी छोटी लगी कि जैसे आंख खुली और दिल्ली।
उस दिन जब वह लखनऊ की फ्लाइट ले रहा था तो मन कह रहा था कि उसे रोक लूं और कुछ दिन उसके साथ रहूं। उसे भी समझ तो आ रहा था कि कुछ छूटे जा रहा है।
जब वह बोर्डिंग के लिए जाने लगा तो मैं दौड़ कर उसके गले लग गई। हम दोनों ही रो रहे थे।
तब वह बोला, ‘जब तुम लौटोगी तो हम यहीं मिलेंगे।’ और मैं जैसे आखिरी दिन का ही इंतजार करने इंडिया आई थी। जैसा उसने कहा था, वह आया और फिर हम साथ रहे।” उसने झटपट बताने की कोशिश की।
“फिर ये मुंबई, वहां कौन है?” रहस्यमयी नारी को समझने की कोशिश करना बेकार की मशक्कत थी।
“हां, सिद्धू अभी लखनऊ से आएगा, फिर हम साथ मुंबई जाएंगे। रात तक एयरपोर्ट पर ही रहेंगे और फिर मुझे सी-ऑफ करेगा। इतना कम समय मिलता है हम दोनों को, लेकिन साल भर के लिए ठीक है। पूरे साल इस उम्मीद में खुश रहती हूं कि कोई मेरा इंतजार कर रहा है और मुझे भी उसका इंतजार है।
हमारी प्रेम-कहानी एयरपोर्ट से शुरू होकर एयरपोर्ट पर ही रह जाती है। दुआ करो कि कभी खत्म न हो। वो देखो, वो आ रहा है सिद्धू!” कह कर वह दौड़ पड़ी।
सिद्धू को देखे बगैर ही बैग उठा कर मैं तेज-तेज कदमों से चल दिया, जबकि अभी बोर्डिंग का अनाउंसमेंट नहीं हुआ था।
- राबिक सदा
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें